钦定古今图书集成/方舆汇编/边裔典/第095卷 > 《谕安南国王陈日焜书》吕让
## 钦定古今图书集成/方舆汇编/边裔典/第095卷 > 《谕安南国王陈日焜书》吕让

“迩者思明府土官黄广成奏言，安南侵据壤地，朝廷
稽典册，考图志，遣使告谕，俾还所侵。自诚暨让至王
国，宣布上意，开陈事理，而执事所执益固，未肯听从。
今以前代所纪疆场利害，为执事陈之。”按《志》，交阯古
交州地。后汉时女子征侧作乱，光武遣马援率师平
之，遂以铜柱纪功，亦所以限内外也。在唐则为五管
之一，统以都护。宋时，李乾德寇边，郭逵将兵征之，擒
伪太子洪真；乾德惧而割广凉门、思浪州、苏茂、桄榔
之地以降；则当时此地尚为中国所有也，况铜柱以
北丘、温等地乎？元世祖时，而祖光炳入款称臣；及日
烜嗣立，失臣子之节于世祖，是兴问罪之师。日烜蒙
荆棘、伏草莽，生民殆尽，城郭几墟，日嗣立，祈哀请
罪，世祖遣使降诏，谕令入朝。当时诏书有“还地”之语，
而《日煿》云：“向者天使辱临小国，迎送于禄州，惧有侵
越，往往辞之丘温而己。”观此，则丘温以北之地，其属
思明已明矣。今安南乃越渊、脱逾、如嶅、庆远而尽有
之，抑乘元末之乱，侥幸而得之乎？行人下车之日，王
之君臣皆曰此地旧属安南，而不知所属之由。陈、黎
二国相及，何执政亦执前说以为祖宗之地，未审何
所据而然也？苟如执事所言，则“志”书所纪“日煿”之言，
无乃但为浮说邪？抑王惧有侵地之罪，固执无稽之
言以自饰也？我皇上天锡智勇，表正万邦，怙终虽小
过不赦，改过者虽重罪亦释。《传》曰：“过而能改，则复于
无过。”过而不改，是为过也。改过致祥，往岁龙州赵宗
寿之事是也。吝过召殃，近岁南丹奉议诸蛮酋是也。
是皆明效大验，所共闻者。王能避祸迎祥，归其侵地，
岂惟宗社之安，亦一国生民之幸也。释此不图，争而
不让，是而怙终自祸矣。惟执事图之。